Jelgavas karogs

**Jelgavas karogs** ir viens no Jelgavas pilsētas oficiālajiem simboliem kopā ar Jelgavas valstspilsētas ģerboni.

## Vēsture
1937. gada decembra Jelgavas pilsētas valdes sēdē vienbalsīgi apstiprināja projektu likumam par Jelgavas karogu un tā lietošanu. Saskaņā ar projektu karogs bija paredzēts sarkanbalts — ar baltu augšējo daļu, sarkanu apakšējo daļu un pilsētas ģerboni vidū. Lēmumu bija paredzēts iesniegt Iekšlietu ministrijai ar lūgumu to nodot Ministru kabinetam apstiprināšanai.

Saskaņā ar vēsturnieka Jāņa Bēķa pētījumiem pilsētas vēsturiskās krāsas bija tumši zila un sarkana, un šīs krāsas pilsētas valde iekļāva karoga galīgajā projektā. Šo projektu 1938. gada 5. aprīlī apstiprināja iekšlietu ministrs Vilis Gulbis, bet oficiālo karogu Jelgavai piešķīra 1938. gada 24. oktobrī. Likums noteica, ka privātpersonām un organizācijām ir aizliegts izmantot Jelgavas pilsētas karoga attēlu — ar vai bez pilsētas ģerboņa — biedrību karogos un nozīmēs. Izņēmumus piešķīra tikai ar rakstveida atļauju no Jelgavas pilsētas valdes. Precizētus noteikumus par karoga lietošanu pilsētas iestādēs izstrādāja pilsētas valde, un tos apstiprināja Iekšlietu ministrija.

Tomēr pats karogs pilsētai vēl nebija izgatavots. 1939. gada sākumā Jelgavas tirgotāju un rūpnieku biedrība, vēloties celt pilsētas prestižu un stiprināt sadarbību ar pašvaldību, nolēma dāvināt pilsētai karogu. Biedrības valde 31. janvārī vienprātīgi pieņēma lēmumu par karoga izgatavošanu no vislabākajiem un izturīgākajiem materiāliem, un tā izgatavošanu uzticēja Fr. Cara darbnīcai Jelgavā.

1939. gada 20. maijā Virsnieku klubā notika jaunā karoga iesvētīšana un svinīgā pasniegšana. Karogs bija divkrāsains — sarkans un zils ar Jelgavas ģerboni vidū, karoga kāta galā atradās zeltīts brieža attēls, bet platā sudraba gredzenā ap kātu bija iegravēts dāvinātājas biedrības nosaukums. Karogu iesvētīja prāvests J. Reinhards, asistējot pilsētas draudzes mācītājam O. Krauliņam. Biedrības priekšnieks inženieris P. Godmanis nodeva karogu iekšlietu ministram Kārlim Veitmanim, kurš to pasniedza Jelgavas pilsētas galvai Kristapam Frickausam.

Kopš Jelgavas karoga izveidošanas apakšējās joslas krāsas nosaukums ir mainījies vairākas reizes: 1938. gadā tā bija sarkana, 2012. gadā — silts bordo, bet pēc 2024. gada likuma — purpura.

## Apraksts
Saskaņā ar likumu:
* Karogs ir abpusējs, tā platuma un garuma attiecības ir 1:2.
* Karoga joslu attiecības ir 1:1.
* Jelgavas valstspilsētas ģerboņa attiecība pret karoga platumu ir 1:2:1.
* Karogā tiek izmantotas šādas krāsas:

## Lietošanas noteikumi
Karogs ir oficiāls pilsētas simbols, ko izmanto Jelgavas pašvaldība un ar to saistītās institūcijas. Karogs tiek pastāvīgi izvietots pie Jelgavas pilsētas domes ēkas, kā arī pašvaldības iestādēm un kapitālsabiedrībām. To drīkst izmantot arī pēc pašvaldības domes priekšsēdētāja rīkojuma vai brīvprātīgi, piemēram, vēlēšanu un tautas nobalsošanas dienās kopā ar Latvijas valsts karogu pie vēlēšanu iecirkņu ēkām, kā arī svētkos un citos īpašos gadījumos.
Tomēr Jelgavas karoga lietošana ir stingri reglamentēta. To aizliedz pacelt pie vidi bojājošām vai bīstamām ēkām, ēkām, kur notiek fasādes atjaunošana, kā arī citās nepiemērotās vietās, piemēram, kokos vai nesakoptās teritorijās. Karogs nedrīkst būt bojāts, izbalējis vai netīrs, un tā kātam jāatbilst noteiktiem izmēriem. Tāpat aizliegts lietot karogu, ja tas neatbilst oficiālajam aprakstam.
Ja Jelgavas karogs tiek lietots kopā ar Latvijas valsts karogu, tas jānovieto valsts karogam pa labi, raugoties uz ēkas fasādi.

## Atsauces